יחידת מגלן

שם היחידה

מפקד היחידה הראשון, סא"ל דני הרמן, סיפר מדוע בחר בציפור מגלן כשמה של היחידה: 
זו ציפור שהייתה מאוד נדירה בארץ אבל נקלטה והחלה מקננת בה, כלומר הצליחה להסתגל לחיים פה ובעצם להשתלב במדינה הצומחת. שתיים, כי יש לה יכולת להסתוות ולהיות צנועה, ומצד שני לדעת למצוא מזון ולא לחשוש, גם אם יש נוכחות של אנשים בסמוך לה.
— מיכל דניאלי, "עושים שמות"

היסטוריה ופעילות מבצעית

לאור לקחי לוחמת הנ"ט שגובשו בצה"ל לאחר מלחמת יום הכיפורים ומלחמת לבנון, החליט ראש חטיבת התורה והפיתוח במפקדת חילות השדה, תא"ל דורון רובין, בינואר 1986, כי יש להקים בצה"ל יחידה חדשה המתמחה בלוחמת נ"ט תוך שימוש באמל"ח מתקדם. הקמת היחידה הוטלה על עוצבת קלע דוד בפיקודו של אל"ם בני (בנגה) בית אור, ייעוד מגלן נקבע למבצעים מיוחדים, ופותח עבורה מסלול ההכשרה ייחודי על ידי העוצבה.
בראשית דרכה כללה היחידה צוות צעיר שגויס בנובמבר 1985 בפיקודו של אורי ה. וצוות בוגר שהורכב על בסיס לוחמים מיחידות מובחרות שונות. היחידה פעלה תחת פיקודה הישיר של עוצבת קלע דוד, לאחר כשלוש שנים עברה לעוצבת האש.
מספר חודשים לאחר גיוס צוות נובמבר 85' אשר היווה את ראשית הקמתה של היחידה, מונה למפקד היחידה הראשון, רס"ן דני הרמן, יוצא סיירת גולני ששימש קודם לכן כמפקד פלנ"ט גולני, הרמן שהספיק להשתחרר, שב לצבא בעקבות בקשתו של תא"ל דורון רובין שהחליט על הקמת היחידה. לאחר שנה, סיים את תפקידו, ולאחריו מינה בנגה את מוטי יוגב למפקד היחידה.
במשך השנים פעלה היחידה בלבנון במבצעים חשאיים. מי ששיפר את מעמדה של היחידה והפך אותה ליחידה מבצעית משמעותית היה טל רוסו. נפתלי בנט, שהיה אז מפקד צוות ביחידה, סיפר על תקופת הפיקוד של רוסו כי "הוא הצליח לעשות שינוי גדול. היו לנו הצלחות אדירות בלבנון. חיסלנו עשרות מחבלים בשיטות חדשות ומפתיעות שהחזבאללה לא ידע להתמודד איתן". בין היתר הוביל רוסו את לוחמי היחידה במבצע דין וחשבון.
באפריל 1996, במהלך מבצע "ענבי זעם", כוח של היחידה בפיקודו של המ"פ נפתלי בנט פעל בגזרת כפר קאנא ונקלע לאש מרגמות אחרי 8 ימים רצופים של פעילות מבצעית בדרום לבנון בהם הרג הכוח מספר רב של מחבלים. בנט דיווח על כך לחפ"ק, שהחליט על סיוע ארטילרי ליחידה. סוללת תותחי 155 מ"מ של חיל התותחנים ירתה חמישה פגזים לעבר מקור האש, וחלק מהפגזים נפלו על מחנה של האו"ם ובו פליטים לבנונים, שממנו או בקרבתו בוצע ירי חזבאללה. בתקרית נהרגו 102 אזרחים ו-4 חיילי או"ם וכ-100 אזרחים נוספים נפצעו. בעקבות התקרית הופעל לחץ בינלאומי כבד להפסיק את המבצע.
במהלך האינתיפאדה השנייה הוסטה היחידה לפעילות ביהודה ושומרון, בעיקר בביצוע מעצרים של מבוקשים. ב-19 במרץ 2002, תקפו שני מחבלים צוות טירונים מן היחידה, אשר זה עתה החל את האימון המתקדם, בשעה שתירגל לינה בשטח חמאם אל-מליח. ממכת האש הראשונה נהרג מפקד הצוות, טל צמח, ונפצעו מספר חיילים. לוחמי הצוות שהקיצו משנתם הרגו את אחד המחבלים. מפקד מגמת האימון המתקדם בבא"ח צנחנים, רס"ן גיא חזות, שהגיע עם כוחות הכוננות ניהל את הקרב במהלכו נהרג המחבל הנוסף. במהלך מבצע חומת מגן לחמה היחידה ברמאללה.
ב-13 במרץ 2003 ארעה תקרית קשה של אש כוחותינו כאשר כוח מן היחידה ומסוק קרב של צה"ל הרגו בשוגג קצין בחופשה ומאבטח נוסף ששהו בסמוך לפני חבר. בשל כך מפקד פיקוד המרכז, משה קפלינסקי, רשם הערה פיקודית בתיקו האישי של מפקד היחידה, דני קס לוין, ובמקביל הרמטכ"ל משה יעלון, קיבל את המלצת האלוף לא למנות את מפקד חטיבת יהודה, חגי מרדכי, למפקד חטיבת הצנחנים באותה השנה.
ב-19 ביולי 2006, במהלך מלחמת לבנון השנייה, נתקל כוח מהיחידה בחוליית מחבלים מעבר לגדר המערכת צפונית לאביבים. במקום התפתחו חילופי אש כבדים. זו הייתה הפעם הראשונה בה נפגשו הלוחמים עם מה שנודע מאוחר יותר כ"שמורת טבע" - מערכת הבונקרים הנסתרת שחפרו מחבלי חזבאללה. במהלך הלחימה נהרגו שניים מחיילי היחידה ומערכת הבונקרים הושמדה וטוהרה. מאוחר יותר במבצע נערי החוף פעלה היחידה בגיזרה המערבית בדרום לבנון באזור שקיף אל חרדון והשמידה כ-150 מטרות, בהן כ-40 משגרי רקטות. על פעילותה במלחמת לבנון השנייה קיבלה היחידה ציון לשבח יחידתי ממפקד פיקוד המרכז.
ב-18 באוקטובר 2011 היחידה אבטחה את חזרתו של גלעד שליט משבי החמאס.
בשנת 2014 השתתפו לוחמי היחידה, בפיקודו של מפקד היחידה, סא"ל יובל גז, במבצע שובו אחים, לאחר 18 ימים של חיפושים, היו אלו לוחמי היחידה שהיו שותפים לחשיפת גופות הנערים הנעדרים. בהמשך היחידה השתתפה במבצע צוק איתן, וב-30 ביולי 2014 נהרגו שלושה מלוחמי היחידה בעת טיפול במנהרה ממולכדת שהוסתרה במרפאה של אונר"א בדרום רצועת עזה. ב-19 בינואר 2015 הוענק ליחידה צל"ש הרמטכ"ל על פעילותה במבצע צוק איתן.
ב-14 במאי 2018 כוח מהיחידה אשר היה ערוך עקב העימותים בגבול ישראל - רצועת עזה, זיהה חוליית מחבלים מהחמאס שהגיעה בחסות ההמון שהפגין באותה העת. חוליית המחבלים ביצעה ירי ובמקביל השליכה רימונים ומטעני צינור לעבר הכוח, תוך ניסיון לחצות את גדר הגבול. חיילי הכוח הסתערו על המחבלים בחיפוי טנק וכלי טיס, ובתום קרב קצר נספרו 8 מחבלים הרוגים.
ב-27 ביוני 2018 קלטה היחידה את פלגת "רימון" המבוססת על יחידת רימון שנסגרה.
ב-12 ביולי 2018 זכו צלפי היחידה באליפות הצליפה הבינלאומית שארגן בית הספר ללוחמה בטרור, קליעה וצליפה. מגלן התחרו בבית היחידות המיוחדות והבינלאומיות שכלל צלפים ממספר צבאות בהם צלפי יחידות עילית כגון אריות הים (Navy SEALs), הרנג'רס של צבא ארצות הברית וצלפים מקנדה, איטליה, פולין ויוון.

מיונים וקבלה ליחידה

לוחמי היחידה מתקבלים ליחידה באחת מ-3 דרכים: (1) דרך "יום סיירות" שאליו יקבלו זימון מלש"בים מתאימים לאחר הליכי הצו הראשון. (2) מועמדים שהיו במסלול מיונים ליחידות מובחרות (כמו סיירת מטכ"ל, שייטת 13 ועוד), יכולים לעבור ראיון ולהתמיין למגלן. (3) מתגייסים לחטיבת הצנחנים, העוברים גיבוש ממיין ליחידות החטיבתיות, שאורכו 3 ימים והוא מורכב מיומיים של אימונים פיזיים ויום נוסף של ראיונות על ידי לוחמי היחידה. לאחריו נערכים טירונות ואימון מתקדם בצנחנים. לאחר סיום שלב האימון המתקדם עולים החיילים ליחידה להמשך המסלול. אז הם רוכשים מיומנויות לחימה, ניווט, הסוואה, נהיגה והפעלת מערכות נשק ייעודיות. משך מסלול הלוחם הוא כ-16 חודשים. לחיילי היחידה נדרש פרופיל 82 וקב"א 51 לפחות, ללא סעיפים פוסלים.

אמצעי לחימה

רובי השירות של הלוחמים ביחידה הם מדגמי M4A1 קרבין ומיקרו-תבור X95. קלעי היחידה מצוידים במיקרו-תבור קלעים X95-L בעל קנה מוארך. בנוסף לנשק האישי לוחמי היחידה מפעילים מקלעי נגב, נגב קומנדו ומאג. היחידה מפעילה גם צלפים החמושים במערכות נשק צלפים המבוססות על רובי הצלפים רמינגטון M24 הבריחי (המשמש את כלל מערך הצליפה בצה"ל), ה-SR-25 Mk 11 החצי-אוטומטי ורובי צלפים נוספים, כולל לטווח ארוך. בנוסף לנשק קל מפעילה היחידה אמצעי לחימה מסווגים הייחודיים לה.